Prekršajni sud u Splitu kaznio je Zdravka Mamića zbog incidenta koji se dogodio na Poljudu tijekom derbija između Dinama i Hajduka.

Prema zakonu koji se primjenjuje na sve navijače, izvršni predsjednik maksimirskog kluba dobio je mjeru zabrane dolaska na sve utakmice Hajduka, RNK Splita i nacionalne reprezentacije koje će se igrati na bilo kojem od dva splitska stadiona. Zabrana će trajati devet mjeseci, a Mamić će se prije svake utakmice koja se igra na Poljudu ili Parku mladeži morati javiti u najbližu policijsku postaju i objasniti na kojoj će se adresi nalaziti sljedećih šest sati.

Foto: Ivo Čagalj/Pixsell

Ako prekrši zabranu, Mamić će dobiti kaznu između pet i 25 tisuća kuna, a moguća je i zatvorska kazna od 30 do 60 dana.

Podsjetimo, čelnik Dinama na već spomenutom derbiju nekoliko se puta sukobio s pristalicama Hajduka, a zamalo se potukao s Ivom Begom. Policija je odlučila kazniti Mamića zbog učestalosti incidenata na nogometnim stadionima.

Izvršni predsjednik Dinama ima pravo žalbe Visokom prekršajnom sudu, a žalba odgađa izvršenje ove zabrane.

>>Zdravko Mamić sjedio na Sanaderovom mjestu i fizički se sukobio s Ivom Begom

>>Policija traži da se Zdravku Mamiću zabrani dolazak na Poljud

>>Vrijeme je da institucije Mamiću kažu: Dosta je!